Man ontbied polisie oor fetus; 2de fetus uur later aangetrefArgieffoto: https://pixabay.com Die polisie in Oos-Londen in die Oos-Kaap doen ŉ geregtelike doodsondersoek nadat twee fetusse Saterdag naby ŉ plaaslike skool in die Buffalo Flats-omgewing aangetref is. AO Hazel Mqala, woordvoerder van die polisie, sê ŉ gemeenskapslid het Saterdagoggend die polisie na dié toneel ontbied nadat hy die eerste fetus aangetref het. Die polisie het ná hul aankoms ŉ ondersoek van stapel gestuur. Mqala sê die polisie was nog nie ŉ uur weg van die toneel nie, toe word ŉ tweede fetus in dieselfde omgewing aangetref. “Dieselfde rolspelers is weer na die toneel ontbied,” sê sy. Mqala sê op navraag van Maroela Media daar is nie in dié stadium meer inligting oor die voorval bekend nie. Albei fetusse is deur amptelike nooddiensspanne van die toneel verwyder. Die geregtelike doodsondersoek sal eers afgehandel word voordat die polisie op opvolgstappe besluit. Indien daar leidrade is, sal ŉ saak van verberging van geboorte later ondersoek word. Enigiemand met meer inligting word versoek om die misdaadnoodlyn by 0860 010 111 te skakel.